Els escolars de Burjassot han gaudit de contacontes i teatre inclusiu dins de la campanya de joguets no sexistes
2025-07-24

Amb gran acceptació per part dels centres escolars del municipi, Burjassot tancava l’any amb la campanya de joguets no sexistes, destinada a xiquetes i xiquets d’educació infantil i primer cicle d’educació primària.

La campanya, que es desenvolupa des de la Regidoria de Diversitat Sexual, dirigida per Isabel Mª Mora, ha dut a terme diferents sessions lúdiques a la Casa de Cultura en les quals, a través del teatre de titelles i del contacontes, als més menuts se’ls ha fet arribar el missatge que no hi ha joguets de xics ni joguets de xiques i que poden jugar al que vulguen, amb qui vulguen i de la manera que vulguen.

Les xiquetes i els xiquets del municipi van gaudir de les activitats proposades per la regidoria al mateix temps que van comprovar que no existeixen joguets per a un gènere determinat sinó que només han de tindre ganes de jugar amb cadascun d’ells.